Eerste misdaad in 50 jaar op dié eilandjieSó lyk die wolhoedjies wat gesteel is Foto: SWNS Group via STV News Canna, ŉ klein Skotse eilandjie, het Vrydagaand vir die eerste keer in 50 jaar ŉ misdaad beleef toe ses wolhoedjies uit ŉ skoonheidswinkel gesteel is. Volgens die Skotse uitsaaier STV News is die laaste misdaad in die 1960’s gepleeg toe iemand ŉ houtbord gesteel het. Die diewe het Vrydagaand ingebreek en kontant, skoonheidsprodukte, lekkergoed en die ses handgebreide wolhoedjies gesteel. Minder as 30 mense woon op die eiland. ŉ Woordvoerder van die Canna-gemeenskapstrust het gesê hulle sal “drastiese maatreëls” moet instel om verdere diefstal op die eiland te voorkom. “Dit beteken ongelukkig dat ons nou in die aand die winkel se deur sal moet sluit. Ons het dit spesiaal oopgelos sodat vissermanne kan inkom om die Wi-Fi te gebruik of enigiets anders te koop wat hulle benodig indien hulle in ons hawe wou oornag.” Bron: STV News